Ca și cum tot ceea ce știm despre el am fi aflat de la Adele: spațiile astea infinite dintr-o muzică atît de personală, de intimă care te poate sili, la un moment dat, să întorci capul în partea cealaltă; dramatismul aproape baroc, picurat direct în venă, gram cu gram, fără milă și fără remușcări, de o voce aliena(n)tă; o vulnerabilitate – a artistului, a muzicii, dar, cinic vorbind, și a departamentului de marketing – atașantă, la urma urmei: „I’m never gonna let you close to me / Even though you mean the most to me / ’Cause every time I open up it hurts / So I’m never gonna get to close to you / In case you go and leave me in dirt .“ Refrenul lead single -ului „Too Good at Goodbyes“ nu minte: Samuel Frederick Smith, alias Sam Smith, este cel mai hot produs al pop-ului britanic de la amintita Adele încoace.